CELEX: 32021D0924
Language: fi
Date: 2021-06-03 00:00:00
Title: Neuvoston päätös (EU) 2021/924, annettu 3 päivänä kesäkuuta 2021, kansainvälisessä kaakaoneuvostossa Euroopan unionin puolesta otettavasta kannasta vuoden 2010 kansainvälisen kaakaosopimuksen voimassaoloajan pidentämiseen

9.6.2021   
               
               
                  FI
               
               
                  Euroopan unionin virallinen lehti
               
               
                  L 203/8
               
            
         NEUVOSTON PÄÄTÖS (EU) 2021/924,
         annettu 3 päivänä kesäkuuta 2021,
         kansainvälisessä kaakaoneuvostossa Euroopan unionin puolesta otettavasta kannasta vuoden 2010 kansainvälisen kaakaosopimuksen voimassaoloajan pidentämiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki neuvoston päätöksellä 2012/189/EU (1) vuoden 2010 kansainvälisen kaakaosopimuksen, jäljempänä ’sopimus’, joka tuli voimaan 1 päivänä lokakuuta 2012.
                  
               
                     (2)
                  
                  
                     Sopimuksen 62 artiklan 1 kohdan mukaan sopimus on voimassa 30 päivään syyskuuta 2022 saakka, jollei sen voimassaoloaikaa pidennetä.
                  
               
                     (3)
                  
                  
                     Sopimuksen 7 artiklan 1 kohdan mukaisesti kansainvälisen kaakaojärjestön kansainvälinen kaakaoneuvosto, jäljempänä ’kaakaoneuvosto’, käyttää kaikkia niitä valtuuksia ja suorittaa tai suorituttaa kaikki ne tehtävät, jotka ovat tarpeen sopimuksen nimenomaisten määräysten täytäntöönpanemiseksi. Sopimuksen 62 artiklan 4 kohdan mukaan kaakaoneuvosto voi tehdä päätöksen sopimuksen voimassaoloajan pidentämisestä sen nykyisen päättymispäivän jälkeen kahdessa jaksossa, joista kumpikaan ei ylitä kahta kaakaovuotta, eli 30 päivään syyskuuta 2024 ensimmäisen kauden osalta ja 30 päivään syyskuuta 2026 toisen kauden osalta.
                  
               
                     (4)
                  
                  
                     Kaakaoneuvoston on määrä hyväksyä päätös sopimuksen voimassaolon pidentämisestä 22 ja 23 päivänä huhtikuuta 2021 pidetyn 103. istuntonsa jälkeen.
                  
               
                     (5)
                  
                  
                     On aiheellista määrittää kanta, joka otetaan unionin puolesta kaakaoneuvostossa, koska sopimuksen voimassaolon pidentämistä koskeva kaakaoneuvoston päätös on unionia sitova.
                  
               
                     (6)
                  
                  
                     On unionin edun mukaista, että sopimuksen voimassaoloa pidennetään ja että unioni säilyy sopimuksen osapuolena, kun otetaan huomioon kaakaosektorin merkitys useille jäsenvaltioille ja unionin taloudelle.
                  
               
                     (7)
                  
                  
                     Sopimuksen voimassaolon pidentämisen enintään neljällä vuodella olisi annettava kaakaoneuvoston jäsenille riittävästi aikaa toteuttaa sopimuksen perusteellinen uudelleentarkastelu, jossa keskitytään sopimuksen nykyaikaistamiseen ja yksinkertaistamiseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kansainvälisen kaakaojärjestön kansainvälisessä kaakaoneuvostossa unionin puolesta otettava kanta vuoden 2010 kansainvälisen kaakaosopimuksen voimassaolon pidentämiseen on äänestää sen puolesta, että kyseisen sopimuksen voimassaoloaikaa pidennetään kahdessa jaksossa, joista kumpikaan ei ylitä kahta kaakaovuotta, eli 30 päivään syyskuuta 2024 ensimmäisen kauden osalta ja 30 päivään syyskuuta 2026 toisen kauden osalta.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 3 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               P. N. SANTOS
            
         
         
            (1)  Neuvoston päätös 2012/189/EU, annettu 26 päivänä maaliskuuta 2012, vuoden 2010 kansainvälisen kaakaosopimuksen tekemisestä (EUVL L 102, 12.4.2012, s. 1).